Az Európai Parlament és a Tanács 2000/62/EK irányelve

(2000. október 10.)

a veszélyes áruk vasúti fuvarozására vonatkozó tagállami jogszabályok közelítéséről szóló 96/49/EK tanácsi irányelv módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 71. cikke (1) bekezdése c) pontjára,

tekintettel a Bizottság javaslatára [1],

tekintettel a Gazdasági és Szociális Bizottság véleményére [2],

a Régiók Bizottságával folytatott konzultációt követően,

a Szerződés 251. cikkében megállapított eljárásnak megfelelően [3],

mivel:

(1) A 96/49/EK irányelv [4] átmeneti rendelkezéseket állapított meg, amelyek 1999. január 1-jéig maradtak hatályban, annak érdekében, hogy lehetővé tegyék az Európai Szabványügyi Bizottság (CEN) munkájának befejezését a tartányokkal és tartályokkal kapcsolatosan; ez a munka még nem fejeződött be.

(2) A 96/49/EK 5. cikk (2) bekezdés c) pontjában említett eltérések által érintett fuvareszközöket pontosabban meg kell határozni.

(3) Annak érdekében, hogy a tagállamok meghatározott időszakra használhassák azokat a vasúti kocsikat és tartányokat, amelyek nem felelnek meg a 96/49/EK irányelv mellékletében szereplő új rendelkezésnek, átmeneti intézkedésre van szükség, amely kiterjed az 1997. január 1-je után gyártott és kizárólag belföldi fuvarozási célokra használt vasúti kocsikra és tartányokra.

(4) Az egyes berendezésekkel kapcsolatos - a 96/49/EK irányelv 6. cikk (4) bekezdésében megállapított - határidőket meg kell hosszabbítani; az érintett berendezés meghatározását, és a 96/49/EK irányelv alkalmazásának legutóbbi időpontját az annak a 9. cikkében megállapított eljárásnak kell alárendelni.

(5) A 96/49/EK irányelv 6. cikkének (9), (11) és (14) bekezdésében említett eltéréseket az annak a 9. cikkében megállapított eljárásnak kell alárendelni.

(6) Ennek az irányelvnek a végrehajtásához szükséges intézkedéseket a Bizottságra ruházott végrehajtási hatáskör gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat [5] alapján kell elfogadni.

(7) Meg kell határozni azokat a feltételeket, amelyeknek meg kell felelni, hogy a fuvarozást eseti fuvarozásnak lehessen tekinteni.

(8) A 96/49/EK irányelvet a fentieknek megfelelően módosítani kell.

ELFOGADTA EZT AZ IRÁNYELVET:

1. cikk

A 96/49/EK irányelv a következőképpen módosul:

1. Az 5. cikk (2) bekezdésének c) pontjában a "… használandó anyagok üzemi hőmérsékletét" kifejezés helyébe a "… használandó műanyag csomagolóeszközhöz, tartányokhoz és berendezéseikhez használt anyagok üzemi hőmérsékletét" kifejezés lép;

2. A 6. cikk a következőkkel egészül ki:

a) a (3) bekezdés helyébe a következő lép:

"(3) A tagállam a területén megengedheti az 1997. január 1-je előtt gyártott olyan kocsik használatát, amelyek nem felelnek meg ennek az irányelvnek, de amelyek az 1996. december 31-én hatályos belföldi előírások szerint gyártottak, feltéve, hogy e vasúti kocsikat a megkövetelt biztonsági szinten tartják.

Azok az 1997. január 1-jén, vagy azt követően gyártott tartányok és vasúti kocsik, amelyek nem felelnek meg a melléklet követelményeinek, de amelyet az irányelv olyan rendelkezései alapján gyártottak, amelyek gyártásukkor alkalmazandók voltak, továbbra is használhatók a nemzeti fuvarozásra, egy a 9. cikkben szereplő eljárással összhangban megállapított időpontig";

b) a (4) bekezdésben:

- az első mondatban: "1998. december 31-ig" helyébe "2001. június 30-ig" lép, míg a második mondatban "1999. január 1." helyébe "2001. július 1." lép,

- a szöveg a következő albekezdésekkel egészül ki:

"A 2001. június 30. és 2001. július 1. időpontokat el kell halasztani azoknak a tartályoknak és tartányoknak az esetében, amelyekre nézve nincsenek részletesen kidolgozott műszaki követelmények, vagy amelyek esetében semmilyen, a megfelelő európai szabványokra történő kielégítő hivatkozást nem csatoltak a melléklethez.

A második albekezdésben említett tartányokat és tartályokat, valamint az irányelv alkalmazásának legutóbbi időpontját - ezekkel a tartányokkal és tartályokkal kapcsolatosan - a 9. cikkben megállapított eljárásnak megfelelően határozzák meg."

c) a (9) bekezdés helyébe a következő lép:

"(9) Feltéve, hogy legkésőbb 2002. december 31-ig, vagy két évvel az irányelv mellékletének módosításainak hatálybalépésére megállapított legutolsó időpontot követően a Bizottságot előzetesen értesítik, a tagállamok elfogadhatnak a mellékletekben szereplőknél kevésbé szigorú rendelkezéseket is a területükön belüli fuvarozásra vonatkozóan, de csak kis mennyiségű veszélyes áru esetében és a közepes, vagy magas aktivitású radioaktív anyagok kivételével.

Ezek az eltérések megkülönböztetés nélkül alkalmazandók.

A fentiektől függetlenül, a tagállamok - feltéve, hogy előzetesen értesítik a Bizottságot - bármikor elfogadhatnak a többi tagállam által elfogadott rendelkezésekhez hasonló rendelkezéseket, hivatkozással erre a bekezdésre.

A Bizottság megvizsgálja, hogy az ebben a bekezdésben megállapított feltételek teljesültek-e, és dönt arról - a 9. cikkben megállapított eljárásnak megfelelően -, hogy az érintett tagállamok elfogadhatnak-e ilyen eltéréseket."

d) a (10) bekezdés helyébe a következő lép:

"(10) A tagállamok csak területükre érvényes engedélyeket adhatnak ki olyan veszélyes áruk eseti fuvarozására, amelyeket a melléklet tilt, vagy amelyeket a mellékletben megállapítottaktól eltérő feltételek alapján végeznek, feltéve, hogy ezeket az eseti fuvarozásokat egyértelműen meghatározzák, és időben korlátozzák."

e) a (11) bekezdés helyébe a következő lép:

"(11) Feltéve, hogy a Bizottságot előzetesen értesítik, a tagállamok engedélyezhetik egy meghatározott ipari folyamat részét képező veszélyes áruknak a területén kijelölt utakon történő rendszeres fuvarozását, amelyet a melléklet tilt, vagy amelyet a mellékletben megállapítottól eltérő feltételekkel végeznek, ha e tevékenységek helyi jellegűek és világosan meghatározott feltételek mellett szigorúan ellenőrzöttek.

A Bizottság megvizsgálja, hogy az első albekezdésben megállapított követelmények teljesültek-e, és dönt arról - a 9. cikkben megállapított eljárásnak megfelelően -, hogy az érintett tagállamok engedélyezhetnek-e ilyen fuvarozást."

f) a (14) bekezdés helyébe a következő lép:

"(14) Feltéve, hogy a Bizottságot előre értesítik, a tagállamok engedélyezhetik a veszélyes áruknak ebben az irányelvben megállapítottaknál kevésbé szigorú feltételek szerint történő fuvarozását, a kikötők, repülőterek és ipari területek környezetében végzett rövidtávú helyi fuvarozás esetén.

A Bizottság megvizsgálja, hogy az első albekezdésben megállapított feltételek teljesültek-e, és dönt arról - a 9. cikkben megállapított eljárásnak megfelelően -, hogy az érintett tagállamok engedélyezhetnek-e ilyen fuvarozást."

3. a 9. cikk helyébe a következő lép:

"9. cikk

(1) A Bizottságot munkájában a 94/55/EK irányelvvel [6] létrehozott, a veszélyes áruk szállításával foglalkozó bizottság segíti.

(2) Ahol erre a cikkre hivatkoznak, az 1999/468/EK határozat 5. és 7. cikkét kell alkalmazni, tekintettel a szóban forgó irányelv 8. cikkének rendelkezéseire.

Az 1999/468/EK határozat 5. cikke (6) bekezdésében említett időszak három hónap.

(3) A bizottság elfogadja eljárási szabályzatát.

."

2. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2001. május 1. előtt megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal hazai joguknak azokat a legfontosabb rendelkezéseit, amelyeket az irányelv által szabályozott területen fogadnak el.

3. cikk

Ez az irányelv az Európai Közösségek Hivatalos Lapjában való kihirdetése napján lép hatályba.

4. cikk

Ennek az irányelvnek a tagállamok a címzettjei.

Kelt Luxembourgban, 2000. október 10-én.

az Európai Parlament részéről

az elnök

N. Fontaine

a Tanács részéről

az elnök

D. Voynet

[1] HL C 181., 1999.6.26., 25. o.

[2] HL C 329., 1999.11.17., 11. o.

[3] Az Európai Parlament 1999. október 29-i véleménye HL C 154., 2000.6.5., 353. o.); a Tanács 2000. június 27-i közös állásfoglalása (HL C 254., 2000.8.25., 7. o.) és az Európai Parlament 2000. szeptember 21-i határozata.

[4] HL L 235., 1996.9.17., 25. o. A legutóbb a Bizottság 1999/48/EK irányelvvel (HL L 169., 1999.7.5., 58. o.) módosított irányelv.

[5] HL L 184., 1999.7.17., 23. o.

[6] HL L 319., 1994.12.12., 7. o. A legutóbb az Európai Parlament és a Tanács 2000/61/EK irányelvével (HL L 279., 2000.11.1., 40. o.) módosított irányelv

--------------------------------------------------